text: Politiet efterlyser dement mand i hospitalstøj
  17 september 2017 kl. 16.30
  Syd- og Sønderjyllands Politi savner en 76-årig, dement mand. 
  Syd- og Sønderjyllands Politi leder lige nu efter en 76-årig, dement mand, der forlod Sønderborg Sygehus klokken 14.50. Den 76-årige mand er iført hospitalstøj og beskrives som spinkel af bygning, oplyser Syd- og Sønderjyllands Politi til TV SYD.
  - Han kan ikke finde ud af, hvor han er – og samtidig er hospitalstøj ikke det varmeste, hvis det først bliver koldt og vådt – så vi er bekymrede for manden, siger vagtchef Erik Lindholdt, Syd- og Sønderjyllands Politi, til TV SYD. 
  - Vi har prøvet adskillige adresser, hvor han har eller har haft et tilhørsforhold til. Vi vil gerne opfordre til, at de lokale går ud og kigger i deres udehuse og haver, hvis de er frit tilgængelige, siger Erik Lindholdt til TV SYD. 
  Hvis man har set manden eller ved, hvor han er, kan politiet kontaktes på telefon 114. 
  OPDATERING: Manden er fundet i god behold. Manden blev fundet ved Føtex i Sønderborg, og han er blevet bragt tilbage til sygehuset, oplyser Syd- og Sønderjyllands Politi.
  